Papersnake/gushiwen huggingface dataset:
白鹿洞谒先生祠堂呈李梦开教授是日李入洞讲书
陈文蔚（宋代）

先师紫阳翁，雅爱穷幽微。前贤有遗迹，所至皆发挥。

千古庐山有，白鹿遇亦希。何人实经始，閟藏启天机。

临流勘书台，隐然钓鱼矶。圣朝始加贲，泉石生光辉。

榛莽百年中，潜长虎豹威。衣冠固不论，樵牧亦寥稀。

今昔有显晦，山川无是非。先生适剖竹，按图重歔欷。

斩荆得遗址，涧绕山合围。买田敞堂塾，岂将终遁肥。

学子共栖集，相与咏而归。继圣讲绝学，咳唾落珠玑。

此理忽森著，鱼鸢真跃飞。小子恨晚遇，讲席吊及依。

升堂拜遗像，泫然涕沾衣。幸今主盟人，有识可与几。

光风霁月意，端欲贤圣希。时来一讲订，诸生佩弦韦。

超然此会意，规范喜无违。徘徊不忍去，暮宿留山扉。

因极昔游处，恍如身泗沂。矧复洞中友，进步方騑騑。

永矢忘世味，来食此山薇。
送侍左秘书高疏寮得处州 其一
释居简（宋代）

一水分吴越，幽思可得分。软红援汩汩，坚白扫纭纭。

富卷投囊草，芳馀辟蠹芸。傍池双宿鹭，留得水边云。
娄师德引谚
佚名（唐代）

卒客无卒主人。
题桓山马水部张户曹宋兵宪邀集 其二
严嵩（明代）

群山连积水，凝望渺烟氛。鹿走遥坰草，龙嘘大泽云。

霸图雄业改，殊俗剑歌闻。吊古情难极，凭高酒易醺。
赠方江二君
丁谓（宋代）

偶向严堂吊子陵，布衣携手远相迎。
乍亲冠盖谈谐少，久住林泉骨自清。
正好辛勤缘齿少，最难遭遇是时平。
李频乡党玄英裔，皆合工诗取盛名。
对陆迅饮天目山茶，因寄元居士晟
皎然（唐代）

喜见幽人会，初开野客茶。
日成东井叶，露采北山芽。
文火香偏胜，寒泉味转嘉。
投铛涌作沫，著碗聚生花。
稍与禅经近，聊将睡网赊。
知君在天目，此意日无涯。
经李蒙颍阳旧居
钱起（唐代）

同心而早世，天道亦何论。独有山阳宅，平生永不谖。

青溪引白鸟，流涕吊芳荪。蔓草入空室，丛篁深毁垣。

旧游还在眼，神理更忘言。唯见东山月，人亡不去门。
曹世叔妻班昭
徐钧（宋代）

有妇谁能似尔贤，文章操行美俱全。
一编汉史何须续，女戒人间自可传。
悼亡五首 其五
缪徵甲（清代）

遗雏百病幸初安，两岁违娘育倍难。错认暂眠呼觅乳，未胜扶杖抱凭棺。

谓他人母悲何恃，问尔诸姑意更酸。片语泉台差自慰，一盂麦饭当承欢。
布袋赞
释绍昙（宋代）

楖栗横肩拖布袋，回头转脑小儿嬉。
休言兜率宫中事，已被渠侬捉败伊。
吟秋七律七首 其三 秋影
张懋勋（清代）

捲帘人瘦立西风，一片秋痕逗碧空。寄恨独超声色外，酿愁偏在有无中。

洞庭残月数行雁，灞岸斜阳几树枫。淡到无言何处觅，时于云破适相逢。
寄滕县李奉议
陈师道（宋代）

滕大夫伯阳父孙，烹小鲜治大国原。
一得何用五千言，弛灾决狱人不冤。
盛气走讼畏讨论，终岁敛吏不到门。
子弟无赖皆西奔，外吏畏惧过乃尊。
踵门父老如云屯，拊髀跳踉走儿孙。
绛幡翠节歌呗喧，画盆戴顶烟如焚。
绣褾彩轴箱帕繁，曲躬叉手前致言。
畜眼未见耳不闻，暮年何以答此恩，
请诵华严寿我君。
景仁召饮东园呈彦升次道君锡才元子容
司马光（宋代）

去冬辱嘉招，寒风方赑屭。
今秋侍高宴，晴日正澄丽。
虽无花花繁，且有丘樊思。
虽无山泉乐，暂违尘土气。
仆休散城邑，马纵脱羁辔。
欢呼笑言适，散诞冠带弃。
殊胜禁掖严，进止有常地。
送严黄门拜御史大夫再镇蜀川兼觐省
岑参（唐代）

授钺辞金殿，承恩恋玉墀。登坛汉主用，讲德蜀人思。

副相韩安国，黄门向子期。刀州重入梦，剑阁再题词。

春草连青绶，晴花间赤旗。山莺朝送酒，江月夜供诗。

许国分忧日，荣亲色养时。苍生望已久，来去不应迟。
贺毕翰林
王禹偁（宋代）

闻步花砖喜复悲，所悲君较十年迟。
银台晓入批丹诏，铜镜秋开镊白髭。
宫锦细袍宣与着，内闲骄马赐来骑。
家门记得咸通事，莫忘论兵夜召时。
赠阎少保
张籍（唐代）

辞荣恋阙未还乡，修养年多气力强。半俸归烧伏火药，

全家解说养生方。特承恩诏新开戟，每见公卿不下床。

竹树晴深寒院静，长悬石磬在虚廊。
印老索钝庵诗
陈与义（宋代）

人言融公懒，床上揖宾客。我来两忘揖，团团一庵白。

戏谈邓州禅，分食天宁麦。竹风亦喜我，萧瑟至日夕。

出家丈夫事，轩裳本儿剧。愿香惊馀烟，世故感陈迹。

固应师未钝，使我不安席。时求一滴水，为洗三生石。
澄江舟中留别故旧
聂大年（明代）

雪后晴沙玉一坡，孤舟斜日奈愁何。
白头宋玉偏能赋，红袖吴姬最善歌。
笠泽溟烟连浦树，惠山寒翠湿渔蓑。
伤心一带梁溪水，添得征人别泪多。
菊苗 其二
彭汝砺（宋代）

物理如转环，昔亡乃今有。眷言篱边菊，根叶未终朽。

盛衰各一时，何足竞先后。彼花似无情，能并天地久。
五月二十五日饯安国舍人于荐福洪右史王宗丞来会坐间用前韵
王十朋（宋代）

尊酒相逢半八仙，鬓丝我类杜樊川。江东渭北四方客，楚尾吴头五月天。

莲社滥陪陶令饮，兵厨聊击陆生鲜。待将红药翻阶句，别作鄱阳一集编。
寻西山隐者不遇
丘为（唐代）

绝顶一茅茨，直上三十里。
扣关无僮仆，窥室唯案几。
若非巾柴车，应是钓秋水。
差池不相见，黾勉空仰止。
草色新雨中，松声晚窗里。
及兹契幽绝，自足荡心耳。
虽无宾主意，颇得清净理。
兴尽方下山，何必待之子。
蜡梅
曾协（宋代）

小树列仙质，翛然道家装。雪帔挂浅绛，铢衣曳微黄。

清风一披拂，芝兰让幽香。老子专鼻观，此花正相当。

就令困霜雪，肯受泥涂伤。题评得名字，诗人惜辉光。

虽无调鼎实，不作时世妆。
雨中
晁说之（宋代）

雨中新种竹，波上旧来鸥。
客子何时乐，幽人未肯愁。
中秋玩月
李宾王（宋代）

西风萧萧起青蘋，苍空碾玉收暮云。可怜八月十五夜，宝光九十方平分。

东山飞来雪毛兔，瑞光千丈无纤尘。谁将八万修月斧，合成宝镜如珠轮。

包藏宇宙几千万，留与此夕誇清新。柴门朱户同一照，清辉岂择富与贫。

袁宏因此泛牛渚，知微何必登嶙峋。对兹良夜可携酒，呼童与我开芳樽。

寒光凄冷砭肌骨，恍然疑作瑶台宾。我欲因之游广寒，叶师去后今无人。

我欲因之登箸梯，周生之术谁能陈。浩歌痛饮人寂寂，惟有素影长相亲。

须臾酒醒月未落，卧听潮声千万军。
经史法戒诗 其三
张鹏翀（清代）

《春秋》见至隐，《履霜》防忽微。人主不早虑，因之致颠危。

前有谗不见，后有贼不知。晋献惑嬖妾，优施教骊姬。

分明置堇毒，乃谓爱我为。卒至两败伤，智谋亦何施。

覆辙示深鉴，足为后事师。
卫卿叔自青旸寄诗一卷以饮酒果核殽味烹茶斋戒清修伤时等为题皆纪一时之事凡十七首为报
葛立方（宋代）

阔展食前一丈方，羔儿酿酒鹅儿黄。千里莼羹紫丝长，乳肫丰贮琉璃凉。

䓑齑豆粥得并尝，尊前何用绿珠娘。貊炙羌煮庖厨忙，碗面浓封龙脑香。

鲁卫勾吴莫誇乡，南北两烹慰中肠。
闻蛙
倪瑞璿（清代）

草绿清池水面宽，终朝阁阁叫平安。
无人能脱征徭累，只有青蛙不属官。
和段屯田荆林馆
苏轼（宋代）

南山有佳色，无人空自奇。
清诗为题品，草木变芬菲。
谢女得秀句，留待中郎归。
便当勤鞭策，仆倦马亦饥。
（段有侄女在密州。
）
颂古六首
释咸杰（宋代）

三处移场定是非，顽心全不改毫釐。
胡言汉语凭谁会，铁额铜头也皱眉。
问学有感
陈长方（宋代）

閒花乱蕊竞红青，谁信风光一系停。
问此果能知逝者，便须触处尽相应。
朱叔止通判屡示诗词绰有家法辄次年字韵一篇
周必大（宋代）

笔势奔腾决大川，谈锋激烈敌丁年。
花开共入长春苑，柯烂争看不老仙。
西笑君先听汉履，上征我未拍洪肩。
从今日日亲渔钓，恐有三贤尺素传。
白纻词二首效鲍照 其二
张耒（宋代）

回纤腰，出素手，髻堕鬓倾钗欲溜，为君歌舞君饮酒。

岁云暮矣七泽空，汤汤汉沔天北风。玉壶之酒乐未终。
赠诸葛子熙三首 其三
陆友（元代）

北堂萱草绿朵朵，白发慈颜不解忧。尽卖刻辞供菽水，谁怜蹀足遍长洲。
次韵书事
朱翌（宋代）

当年司马温公力，今日宣仁圣烈尊。
哲后在天何愠喜，要令元老雪沉冤。
送赵立道赴阙仍试春官即事感兴因成五十韵
严羽（宋代）

嗣圣中天日，遗氓忆汉时。一王新盛礼，万国贺重熙。

官爵沾寰宇，光明冠本支。穷冬辞老母，吉日赴京师。

祖席明斜照，寒江结暮澌。停杯愁把袂，立马语临期。

草动春前色，梅繁雪后枝。湖山饶逸兴，士友重游嬉。

菱唱工迷客，荷舟稳放维。土风珍缟带，吴馔熟莼丝。

塔寺开金碧，楼台漾淼瀰。云连句践国，江动伍员祠。

阊阖春朝早，觚棱霁景迟。柳迎仙仗软，花簇御楼攲。

苜蓿来宛马，樱桃荐寝帷。周家千岁历，汉殿万年卮。

驻跸山川远，櫜弓岁月移。天俄忧杞国，日再仰咸池。

弓剑群臣泪，园陵故国悲。乾坤开帝统，雨露豁宸私。

蜂虿何为尔，豺狼欲问谁。箭流元帅幕，城立叛营旗。

国体存矜恤，皇猷务远绥。且从鹰一饱，自待虎双疲。

复说京西乱，愁连蜀道危。仓皇分队伍，指点护藩篱。

狙诈终劳驭，游魂不足羁。几年腥战血，今日痛疮痍。

宗社神灵在，邦家德泽遗。会闻淝水捷，可复雁门踦。

草诏词头切，蒲轮礼意卑。贤良多选拔，社稷在扶持。

举动新群目，经纶伫一夔。长沙何遽往，郑卜竟堪疑。

莫以朝廷重，翻令盗窃窥。稍惩鹰隼击，庶使凤凰仪。

薪胆方无倦，舆图正入披。王孙思报国，天府待忠词。

世道多为忌，波流幸勿随。从容陈古昔，感慨论边陲。

仕进虽云始，平生见在兹。青毡今可复，彩服更相宜。

漂泊微躯老，蹉跎困翮垂。黻材元自逸，正论竟焉裨。

误赏骚人作，深惭国士知。叫阍时已晚，鸣剑志空驰。

郁郁驱流俗，悠悠叹乱离。羊裘终隐去，渔钓复何之。

出处从今隔，飞腾不可追。济时须俊杰，愿睹中兴期。
野店
赛音布（清代）

暝色带行旅，一镫方照门。黑沈关塞路，孤著别离魂。

溪月射梁白，山风吹树喧。客心与寒鸟，忽忽欲飞翻。
奉赠卢五丈参谋（琚）
杜甫（唐代）

恭惟同自出，妙选异高标。入幕知孙楚，披襟得郑侨。

丈人藉才地，门阀冠云霄。老矣逢迎拙，相于契托饶。

赐钱倾府待，争米驻船遥。邻好艰难薄，氓心杼轴焦。

客星空伴使，寒水不成潮。素发干垂领，银章破在腰。

说诗能累夜，醉酒或连朝。藻翰惟牵率，湖山合动摇。

时清非造次，兴尽却萧条。天子多恩泽，苍生转寂寥。

休传鹿是马，莫信鵩如鸮.未解依依袂，还斟泛泛瓢。

流年疲蟋蟀，体物幸鹪鹩。辜负沧洲愿，谁云晚见招。
钱塘对酒曲
陈陶（唐代）

风天雁悲西陵愁，使君红旗弄涛头。东海神鱼骑未得，

江天大笑闲悠悠。嵯峨吴山莫夸碧，河阳经年一宵白。

南州彩凤为君生，古狱愁蛇待恩泽。三清羽童来何迟，

十二玉楼胡蝶飞。炎荒翡翠九门去，辽东白鹤无归期。

鸱夷公子休悲悄，六鳌如镜天始老。尊前事去月团圆，

琥珀无情忆苏小。
洞仙歌·黄尘鬓发
元好问（金朝）

黄尘鬓发，六月长安道。羞向清溪照枯槁。似山中远志，漫出山来，成个甚，只是人间小草。升平十二策，丞相封侯，说与高人应笑倒。对清风明月，展放眉头长恁地，大醉高歌也好。待都把功名付时流，只求个天公，放教空老。
有怀子启行俭时彦时勉诸君子
杨士奇（明代）

霜满貂裘月满天，四更骑马白河边。玉堂学士无公务，正拥青绫足晏眠。
满江红·百罚深杯
管鉴（宋代）

百罚深杯，都不记、归来时节。仿佛听、重城更鼓，催成离缺。江上愁心山敛翠，津头夜色沙如雪。渐中年、怀抱更深交，难为别。歌声缓，行云歇。尊酒散，香尘灭。想来宵何处，乱山明月。得意春风群玉府，第名早晚黄金阙。但相思、莫遣雁来时，音书绝。
蓝田
吕大临（宋代）

背负肩任几百斤，山蹊寸进仅容身。先难后获应如是，重愧端居饱食人。
南山晚步简自宣长老
郭祥正（宋代）

雨过南山紫翠深，团团仙露洒衣襟。碧云影里寒猿啸，玉涧声衣怨鹤吟。

期赴前林同茗酌，倦投盘石拣萝阴。凭谁寄语谢康乐，安用披榛故远寻。
戏占
王恩浩（清代）

科头赤脚无拘束，散发袒胸且放歌。暑气虽浓心自淡，何妨乾浴学东坡。
肺病
周行己（宋代）

吾生与静侔，早无适俗器。失身挂尘网，道心日已替。

今兹得肺病，自可绝人事。默观悟生理，是身同一蜕。

代马无南蹄，越鸟无北翅。物各归其本，我何有于世。

冠冕且罢休，养痾山水际。藉石看白云，临流鼓兰枻。

百种绝念虑，优游聊卒岁。谁云病疾苦，邂逅即良计。
颂古十四首·魔王问金刚齐菩萨
释可湘（宋代）

千年相逐太无知，你道金刚齐是谁。
如是住时休说破，从教老汉自生疑。
大衍易吟四十首
方回（元代）

阳爻极六位，进退贵因时。
德则何忧亢，神而不可知。
积雨初霁望西山
茹纶常（清代）

三度京华住，西山阻幽探。山灵故应笑，念之心怀惭。

维时当溽暑，积雨阳乌潜。街泥深没屐，闭户如眠蚕。

朝来忽开霁，暖翠浮层岚。树色浓与接，天光澹相参。

媌娥具娟好，窈窕劳遐瞻。中闻饶胜概，玉泉兼龙潭。

汇为裂帛湖，风景尤堪耽。营构侈慈氏，比栉皆精蓝。

惜哉碧云寺，衣冠瘗魏阉。迄今虽铲削，吾意犹未忺。

茫茫景皇陵，往事嗟忠谗。抑有耶律贤，石壁留镌劖。

缅怀金元来，游人几停骖。世代递迁更，山水犹回含。

何当真杖策，十日穷云岩。
生秋诗用元微之生春诗韵 其十
弘历（清代）

何处生秋早，秋生杂卉中。乱英纷饮露，幽韵各含风。

色夺云绡剪，香招粉蝶融。渊明沈醉处，徒对未开丛。
古宫词十首
刘克庄（宋代）

沟水通宫苑，泠泠去复回。
无人漏言语，红叶是良媒。
沁园春·赠解天申先生
陆震（清代）

仆奉疏狂，得与公交，最辱公怜。记昔年游处，东亭旅舍，连朝过访，北郭閒轩。

欢顿忘愁，贫难醉客，翻令先生费酒钱。青尊畔，早新词频索。谱向当筵。

六旬甲子重编。问记否、艰难下世年。正惊魂烽火，波腾海沸，伤心人代，谷变陵迁。

生值时危，老逢岁歉，雪鬓霜髭岂再玄。堪长叹，更河清难俟，此意愀然。
金陵怀古二首 其一
李之仪（宋代）

焰燧何劳鼓万牛，聊将一带付幽流。才闻浮鹢来波上，已见牵羊出石头。

旧穴依然披信汐，古祠谁为荐时羞。功名到了成何事，扰扰空移夜壑舟。
后江行十绝
岳珂（宋代）

西望沙羡东秣陵，湓江中道是归程。
柳阴系缆人归后，频有黄鹂三四声。
书岱峰先墅卷为邑曹掾陈氏作
王恭（明代）

岱山连云转林麓，中有山人旧书屋。春风独树孟家邻，垂萝野鸟愚公谷。

山人去后馀泉扃，落木寒猿那可听。阶藓犹存故行迹，檐峰不改别来青。

后人戚戚悲霜露，竟日凄凄感风树。啼鸟空闻返哺声，白云况是关心处。

寸禄休嗟名位卑，多才又喜际明时。萧曹事业应须继，林壑光辉会有期。
酬黎丞见和
徐鹿卿（宋代）

极目龙门峻接天，仕涂倾盖便忘年。太平官府闲吟竹，胜处园林笑举鞭。

松柏凌霜知独后，楼台得月会居先。老臣忧国谁能识，飞雪飘飘上鬓边。
挽温成皇后词 其一
胡宿（宋代）

彤管留遗范，霓旌逼上仙。地伤瑶水后，人哭乐池边。

采翟行将驾，斑龙局未前。真軿不可问，知在几重天。
游紫逻洞
陈与义（宋代）

我不愿封万户侯，愿向紫逻从公游。
郓州溪堂虢州洞，未有退之诗可留。
水近山流清澈底，竹饱千霜节如此。
廓庙之具千金躯，底事便着山岩里。
蒲鞭挂壁一事无，环佩声中了朝晡。
祝融不到林深处，客至五月怀貂狐。
徇华大夫无此乐，从渠遮山用翠幙。
若问此间奇绝处，但道胸中有丘壑。
御街行（山中问盛复之提干行期）
辛弃疾（宋代）

山城甲子冥冥雨。门外青泥路。杜鹃只是等闲啼，莫被他催归去。垂杨不语，行人去后，也会风前絮。

情知梦里寻鹓鹭。玉殿追班处。怕君不饮太愁生，不是苦留君住。白头自笑，年年送客，自唤春江渡。
送叶伯奇入官
赵偕（元代）

朔风列列，海天茫茫。良朋告别，我心皇皇。既卜隐居，花屿之阳。

既有诸贤，可以徜徉。岂宜今日，有兹远行。吁嗟大道，不明久矣。

矧我后进，流俗靡靡。正喜幽人，所居依迩。开我清明，涤我尘滓。

庶其有赖，日新无已。不谓此行，匪人可止。荡荡上帝，厥鉴昭然。

福善祸淫，至公无偏。吾友伯奇，道心本全。落落默默，融融渊渊。

于人弗欺，常畏于天。矧今执政，笃于敬贤。岂不念女，孝心虔虔。

岂不容女，奉安尔父，以享万年。
澎湖杂咏二十首和陈别驾廷宪 其三
周凯（清代）

著来服色更离奇，说耐㛺赃海上宜。染就胭脂为颜色，非红非紫暮霞时。
题马儒乂石门山居
顾非熊（唐代）

寻君石门隐，山近渐无青。鹿迹入柴户，树身穿草亭。

云低收药径，苔惹取泉瓶。此地客难到，夜琴谁共听。
布袋赞
释普度（宋代）

兜率内宫不肯住，杖挑布袋红尘去。
不知开口笑何人，待你下生人笑你。
阿呵呵，宽著肚皮等著他。
石臼洞
宋煜（宋代）

清泉一派水潺潺，石穴端然一臼安。
洗药炼丹仙已去，只留踪迹与人看。
明日分弓亭按阅，再用西楼韵
范成大（宋代）

眼看白露点苍苔，岁月飞流首屡回。
老去读书随忘却，醉中得屡若飞来。
闻鸡午夜犹能舞，射雉西郊不用媒。
自笑支离聊复尔，丹心元未十分灰。
奉题恩赠中宪大夫前崇庆州牧常理斋爱吟草 其一
孟邵（清代）

挽粟飞刍不顾身，从知报国重儒臣。烟寒昔岭成千古，更有殊恩及后人。
颂古一百首
释智愚（宋代）

欲识穷原处，何人为指迷。
夕阳鸡石外，桃李自成蹊。
得垂虹泉悬壁岩
湛若水（明代）

东行度龙溪，遵岭北而西。回望烟霞洞，中居控四维。

前得垂虹泉，珊珊落云端。壁立如斩削，鸟道孤岩悬。

于兹宜揽结，或可作小歇。洗耳与枕流，长以师峻洁。
至金泉登聚鹤楼
李曾伯（宋代）

我住华亭惯识伊，九皋仙去逐云飞。
北山久为悲空帐，赤壁还曾梦羽衣。
姑和黄楼崔颢赋，为邀华表令威归。
腰缠却笑扬州客，应对金泉愧子微。
金城北楼
高适（唐代）

北楼西望满晴空，积水连山胜画中。
湍上急流声若箭，城头残月势如弓。
垂竿已羡磻溪老，体道犹思塞上翁。
为问边庭更何事，至今羌笛怨无穷。
宿终南山下百塔院
苏舜钦（宋代）

驱马山前访古踪，僧居萧洒隔尘笼。绕庭石鳖谷间水，入户鸣鸱堆上风。

无限老松秋色里，数声疏铎月明中。村鸡坐听三号彻，去去前朝气味同。
珍珠帘
陈祥道（宋代）

东风飘拂雨纤纤，吹向空中草木沾。
记得传喧三殿日，恍疑天半撒珠帘。
送朱象玄之南司成二首 其一
王世贞（明代）

汉宫晨散履声迟，江左文章太学师。御气迥分龙虎宅，仙台高忆凤皇池。

春云列第乌衣满，夜雨诸生绛帐窥。同舍总惊匡鼎至，说诗犹自解人颐。
兰花
潘牥（宋代）

闻说吾家又一种，移来远自剑津湾。
叶如壮士冲冠发，花带癯津辟谷颜。
行辈合推梅以上，交游多在菊之间。
平生我亦好修者，乞取幽兰镇小山。
过周节推尚占因谈嵩岳之胜
谢榛（明代）

伊洛寻真竟不逢，归来对尔说仙踪。两游洞壑情何剧，独眺烟仙翠几重。

庭树月招缑岭鹤，郡斋风落少林钟。宁言何逊观梅兴，梦到三花天外峰。
明招杂诗四首 其二
吕祖谦（宋代）

前山雨退花，馀芳栖老木。卷藏万古春，归此一窗竹。

浮光泛轩槛，秀色若可掬。丰腴当夕餐，大胜五鼎肉。
和丘员外题湛长史旧居
韦夏卿（唐代）

道胜物能齐，累轻身易退。苟安一丘上，何必三山外。

云霞长若绮，松石常如黛。徒有昔王过，竟遗青史载。

诗因野寺咏，酒向山椒酹。异时逢尔知，兹辰驻余旆。
诸禅人散灰 其五
释怀深（宋代）

严兄严兄，善为道路。从今换骨洗肠，更莫和泥合土。

熟处放教洗，洗处不要住。扬子江头浪拍天，莫教湿却娘洗裤。
水槛
杜甫（唐代）

苍江多风飙，云雨昼夜飞。茅轩驾巨浪，焉得不低垂。

游子久在驾，门户无人持。高岸尚如谷，何伤浮柱欹。

扶颠有劝诫，恐贻识者嗤。既殊大厦倾，可以一木支。

临川视万里，何必阑槛为。人生感故物，慷慨有馀悲。
重九侍松禅师剑门登高
费念慈（清代）

重阳苦风雨，难得今岁晴。凌晨出北郭，天高日初晶。

小子撰杖履，山静箯舆轻。款扉过赵叟，一笑掀髯迎。

图书敞小楼，花竹当前楹。古墨烂在几，照我双矑明。

酌涧煮凤团，饱饭烹鱼羹。西风昨夜来，策策秋叶鸣。

霜气满岩壑，紫翠纷纵横。颇闻田家言，秀野摇香粳。

爱此云子白，念彼鲂尾赪。扶筇入深谷，梵阙辉丹甍。

苔壁画螔蝓，松梢窜鼯鼪。采药僧未归，隔屋闻棋声。

老人健腰脚，纵步叶家坪。郁郁青松阡，毅魄埋忠贞。

重修卞壶墓，遐想仲路缨。肃拜重𩥉仰，对此羞嫈嫇，摄衣贾馀勇，峰势罗峥嵘。

剑门郁盘折，直上扪长庚。石面小斧劈，崖腹孤藤粳。

凭高一纵眺，极目凌沧瀛。桑田拾螺蚌，恶浪愁鲛鲸。

下有蘼芜泉，泉水冽且清。可怜红豆花，不见啼春莺。

栖尘与过驷，珍此歾世名。严家有祠宇，傍岩结柴荆。

菊铃隐槿篱，瓜蔓垂松棚。芙蓉濯娟娟，临水生远情。

小憩返旧居，茅舍炊烟生。疏钟响林薄，新月衔高城。

裁笺博莞尔，野性惭麚麖。
夙退禁庐
宋庠（宋代）

昼访殊无补，晨趋敢惮劳。官班唐内使，文牍汉诸曹。

公吏何尝案，边兵久罢鏖。驿沈书插羽，朝绝法吹毛。

殿树秋阴薄，仙盘旭景高。君恩如许重，聊此戴山鳌。
绮寮怨（青山和前韵忆旧时学馆，因复感慨同赋）
朱子厚（宋代）

漫道十年前事，闷怀天又阴。何须恨、典了西湖，更笑君、宴罢琼林。闲时数声啼鸟，凄然似、上阳宫女心。记断桥、急管危弦，歌声远，玉树金楼沈。

看万年枝上禽。徊徨落月，断肠理绝弦琴。魂梦追寻。挥泪赋白头吟。当年未知行乐，无日夜、望乡音。何期至今。绿杨外、芳草庭院深。
大梁杂感 其三
黎承忠（清代）

将冗成名易，恩宽受病深。烟氛何莽苍，雾雨且浸淫。

竖子忧方大，畸人迹漫寻。何时开笑口，城郭避尘簪。
雪梅
朱槔（宋代）

寒梅卧烟雨，山泽有奇气。
六龙扶翼之，月袂揽云辔。
先生九疑仙，心识真筌秘。
裁诗作花骨，瘦净乃可贵。
失题二首 其一
李光（宋代）

别乘风流迈昔贤，澄江堂下剩栽莲。秋来更有江湖思，睡鸭残芦带暝烟。
宫词
王仲修（宋代）

仁渐动植露华滋，朱实累累近玉墀。
闻道庙堂恩数渥，宰臣新赐荔枝时。
宿近村
陆游（宋代）

病齿漂浮短发稀，此身犹堕乱书围。
邯郸倦枕晨炊熟，昌谷空囊晚醉归。
久困厌从人乞贷，力耕频遇岁凶饥。
行年九十穷弥甚，旅舍灯前自绽衣。
送别郭恒
郭钰（元代）

作客似杨花，送别杨花侧。杨花风际飞，那复计南北。

晓棹洞庭波，暮钟庐阜月。应笑山中人，闭门头雪白。
双井
郑清之（宋代）

水神何时生六翮，飞出双泉江练白。
平湖浸月渺无边，一笑对之成揖客。
辘轳初动晓星横，夜卷寒琼声{左氵右砉}{左氵右砉}。
千年倾听殿础花乾，十亩空庭荫修柏。
问泉何事逞奇观，故向庭前作真泽。
昔年何塞今何通，泉岂有心犹拣择。
若云泉自井中来，枯甃沿山有龟拆。
如信地中泉自见，是年何须穿土脉。
幡风胥动两无凭，细诠此证归禅伯。
我方饶舌为作记，了不相干劳刻画。
寄诗更欲结茶缘，付与宗风自锤拍。
次韵张侍御叔亨至白沙 其二
陈献章（明代）

旧事追惟喜复悲，一生羸马著鞭迟。春来花鸟偏留赏，老去膏肓更莫医。

苏子瞻家真一酒，邵尧夫样打乖诗。同歌同醉同今夕，绝胜长安别后思。
归剡 其五
释行海（宋代）

处处溪山得趣真，不曾富贵不曾贫。梦中觅句浑如醒，秋后看花亦似春。

未许黄金酬苦节，祇应白鸟伴闲身。门前一径苍苔色，终岁喜无车马尘。
鹧鸪天
王寂（南北朝）

千顷玻璃锦绣堆。弄妆人对影徘徊。香薰木麝芳姿瘦，酒晕朝霞笑脸开。

娇倚扇，醉翻杯。莫随云雨下阳台。平生老子风流惯，消得冰魂入梦来。
迎华观落成苏侍郎赋诗次韵
林季仲（宋代）

乱山争挟我先登，拭眼还惊见未曾。
不为游观事斤筑，可怜撑拄费薪蒸。
竹依窗牖秋鸣玉，月堕樽罍夜饮冰。
说与溪船莫吹笛，断肠人在最高层。
宋贤良见过
释居简（宋代）

莫登百尺楼，岂无湖海豪。莫挥北海尊，岂无老风骚。

风骚脆霜叶，郑卫壮虎牢。龌龊胜宏放，昆吾避铅刀。

竞利黩奇货，遇士輶纤毫。妄冀款段驰，不使鸾鹄高。

弱羽与微类，聚族喧林皋。残粒酬渴饥，堕叶争爬搔。

忽乘吹送起，遂记荫翳翱。因风不知反，堕地宁偿劳。

颠顿失故步，悲叫寻丛蒿。击搏恐不免，弹射安得逃。

仰窥扶摇翮，俯愧腹背毛。美人隔秋水，煖霭明春袍。

访旧溪上寺，泊我寺外濠。开端问戒鼠，次及铭瘗獒。

坚穷与壮老，指摘仍绎缫。玉石体自异，瑕颣宁容韬。

清评盍用恕，白战恶足鏖。试请避三舍，大弨方载櫜。
偶书讥武团练
李处权（宋代）

干禄谋何拙，求人计又疏。
祝鮀焉用佞，甯武岂真愚。
自乏千箱积，谁令万卷余。
艾肥兰蕙瘦，饥馑竟何如。
和潘仲严八绝 其二 春晴
郑刚中（宋代）

青烟漠漠昼无人，垂柳遮凉不见尘。饮水曲肱眠细草，绝胜肉食坐车茵。
思古
王安石（宋代）

古之士方穷，材行已云贵。
大臣公听采，左右不得蔽。
或从蒿藜公，人据廊庙势。
小夫不敢望，云我非其汇。
朝游儁者羞，暮出逢者避。
所以後世愚，人人愿高位。
沁园春（饯张倅）
姚勉（宋代）

明月扁舟，轻逐江鸥，翩然赋归。任颠风掀舞，涛山浪屋，少顷平定，一碧琉璃。柳絮浮云，有无根蒂，到底不磨真是非。呵呵笑，笑人情似纸，世事如棋。

宜堂事事皆宜。把杯酒论文更有谁。记风云满席，吟情浩荡，咙蛇满壁，醉墨淋漓。别後相思，有书寄否，春在梅花第一枝。重相见，约柳堤撑舫，竹阁寻诗。
哀汤与立父
王之道（宋代）

尚记宣和末，贤科擢阿戎。
义方传辇下，士誉走江东。
贺厦心虽切，披云意自忡。
思君想眉目，悲咽对西风。
满庭芳
如愚居士（宋代）

吾乃当涂，弃儒奉道，遵行圣诲多年。已逾三纪，截灭六尘缘。因习业、自当度日，未尝谒见豪贤。般若力，掀翻烦恼，坦荡独悠然。

来斯，十四载，装銮佛像，塔宇尽光鲜。造遮蜴石道，直至水曹边。都系束修已镪，舍为助道安禅。知惭愧，了无所得，本觉性明圆。
婆饼焦
胡天游(元)（元代）

婆饼焦，新妇腰镰孙荷樵。
原头麦熟空满垄，丈夫尽赴征西徭。
呜呼土铛敲火泪如雨，婆饼不焦心自苦。
合江亭槛前多高竹,不见远岸花,客命翦之,感
吕温（唐代）

吉凶岂前卜，人事何翻覆。缘看数日花，却翦凌霜竹。
常言契君操，今乃妨众目。自古病当门，谁言出幽独。
点绛唇·丝蕊垂垂
王十朋（宋代）

丝蕊垂垂，嫣然一笑新妆就。
锦亭前后。燕子来时候。

谁恨无香，试把花枝嗅。
风微透。细熏锦袖。不止嘉州有。
颂十玄谈·祖意
释印肃（宋代）

灵机争堕有无功，色空犹未达空空。
空色本无权立号，无名全体露金风。
京居秋叹
晁说之（宋代）

京居少蟋蟀，失我田园秋。
何用外物感，不胜中心愁。
少多王霸略，老窘衣食谋。
神皋既绝分，蛮徼亦愿游。
鹊飞徒绕树，坎止信乘流。
顾惟尔青简，能令人白头。
当年魏公子，今日无遗丘。
出门何所从，垂泪且复收。
祭天神·欢笑筵歌席轻抛［身单］
柳永（宋代）

欢笑筵歌席轻抛［身单］。背孤城、几舍烟村停画舸。更
深钓叟归来，数点残灯火
。被连绵宿酒醺醺，愁无那。寂寞拥、重衾卧。
又闻得、行客扁舟过。篷窗近，兰棹急，好梦还惊破。念
平生、单栖踪迹，多感情
怀，到此厌厌，向晓披衣坐。
袁澄夫顾东曙寄诗各次其韵 其二
顾清（明代）

生世端如雪上鸿，一尊犹记别时同。云山有梦寻常到，江水无情日夜东。

未许文章真我辈，尚馀礼乐待诸公。他年只恐西亭鹤，哀怨西风穗帐空。
野别留少微上人
熊孺登（唐代）

若为相见还分散，翻觉浮云亦不闲。

何处留师暂且住，家贫唯有坐中山。
送前南昌崔令替任映摄新城县（一作崔令映替任）
罗隐（唐代）

五年苛政甚虫螟，深喜夫君已戴星。大族不唯专礼乐，

上才终戴惜生灵。亦知单父琴犹在，莫厌东归酒未醒。

二月春风何处好，亚夫营畔柳青青。
海康书事十首 其三
秦观（宋代）

卜居近流水，小巢依嵚岑。终日数椽间，但闻鸟遗音。

炉香入幽梦，海月明孤斟。鹪鹩一枝足，所恨非故林。
登越王台
秦鸣雷（清代）

何处夕阳多，荒台吊尉佗。海天檐外涌，秦汉槛前过。

暮景催寒角，悲风送棹歌。空余一抔土，寂寞卧山阿。
春日会饮怀丘思同林成之作四首·又和前韵
苏颂（宋代）

诗论心胆见天真，酒逐羁怀若有神。
一夕所思惟我友，四时最乐是熙春。
次韵刘景文登郑王台见思五首
黄庭坚（宋代）

公诗如美色，未嫁已倾城。
嫁作荡子妇，寒机泣到明。
绿琴蛛网徧，弦绝不成声。
想见鸱夷子，江湖万里情。
黄彦达之衡山有诗留别因次其韵
刘子翚（宋代）

穷腊冰霜千里客，此行何事更间关。
永怀契阔徒酸鼻。无力吹嘘祗厚颜。
铅椠一囊身计拙，烽烟匝地世途艰。
曳裾端向龙门去，清梦犹应忆故山。
惜梅
杨炜（宋代）

廿年作伴似相知，积霰层冰花满枝。
何事一朝攀折尽，暗香疏影系人思。
呈赵提领
杨公远（宋代）

从容依绿泛莲红，吾郡生民有幸逢。
政事分明天外月，风标翘楚雪中松。
携琴领鹤宦情好，横笛倚楼诗兴浓。
腾茂蜚英帝里，行看宠锡禄千钟。
旧隐
王㒜（明代）

旧隐横山下，林塘数亩宽。地卑车马寂，江近水云寒。

勋业羞铜镜，心期拂钓竿。欲归归未得，歌罢不成欢。
金溪道中六首 其二
包恢（宋代）

浓烟笼远岫，望眼如昏花。欲暮还欲雨，行人始离家。
老兵行
吴升（清代）

公徒三万来骎骎，壮夫力士纷如云。国中七尺野六尺，安有羸老堪从军。

老兵老兵尔何苦，曷田尔田宅尔土。岂无若子若弟堪荷戈，白头犹复称官府。

老兵闻言笑不止，不失声哭反狂喜。自言弱冠充余丁，得补名粮周一纪。

转战从征三十年，半生眠食枪烟里。迢迢卫藏指西招，雪山埋人锄不起。

大雕侧翅来啄眼，飞马奔回二万里。将军厚我老犹健，能挽强弓能啖饭。

解衣遍视无寸瘢，矢石不侵真铁汉。前年平廊番，三载征苗疆。

冬冬战鼓响三峡，半夜下令催军粮。帅旗匆匆渡江水，行营直到家门旁。

家门咫尺归不得，纵使归来人不识。昔年火伴尽高官，化作烟云才瞬息。

不如老兵长不死，百战身经等闲耳。醉卧沙场亦足豪，闲将一剑磨秋水。
答天童新和尚
释重顯（宋代）

中峰深且寒，欹接海边岛。
松凋不死枝，花坼未萌草。
飞瀑吼蛟宫，幽径分鸟道。
伊余空寂徒，浮光寄枯槁。
冥游天地间，谁兮可寻讨。
孤立云霞外，谁兮可长保，
兹来仁者来，还称太白老。
荷策扣岩扃，重席展怀抱。
示我商颂清，休夸郢歌好。
报投惭抒辞，难以论嘉藻。
乙丑三月十二夜梦得家有园池乐寿康之句觉而足成效邵康节作首尾吟八首 其一
徐经孙（宋代）

家有园池乐寿康，四时随分得徜徉。鱼游春水吾同趣，莲拆秋房客共尝。

风里松声传古调，雪中梅蕊验初阳。官闲身老犹帮俸，家有园池乐寿康。
借虚谷太博狂吟十诗韵书怀并呈太博
杨公远（宋代）

一生不把两眉愁，厌听瓢声笑许由。
原荷锄来翻畎亩，懒携刺去谒公侯。
酒倾明月清风夜，诗琢空山落木秋。
坎止流行俱莫问，自然霜雪未蒙头。
李总干遗诗十四句师於一句之下加颂七句
释印肃（宋代）

便道福相随，生末果未迟。
力尽简还坠，来生不如意。
假施满七宝，不如发真归。
布施有为者，观来真自迷。
题画寿大参旸谷先生七十 其二
王世贞（明代）

千重绿嶂百重流，仙籍垂登朝籍收。长见岁星瓯越部，不劳明主访羊裘。
山居诗
释延寿（宋代）

景虚情澹两何依，抱一冥真绝万机。
松韵馀风凉竹户，柏摇残露湿禅衣。
岩灯雾逼寒光小，石像尘昏古画微。
得趣了然无所虑，任缘终日送斜晖。
寄郢州崔守八首
陈造（宋代）

牙板声中敛翠眉，时应歌我遣怀词。
岂知薄宦飘零去，无复风情似旧时。
次韵答俞明逸先生 其三
郑真（明代）

雁鸿将信到芹边，琴佩飘零又十年。带草荒芜通德里，檐花飞洒广文毡。

多惭上客琼琚集，空待家人宝镜圆。何日归来丘壑底，南山有兴赋悠然。
糖多令（寿东轩）
蒋捷（宋代）

秋碧泻晴湾。楼台云影闲。记仙家、元在蓬山。飞到雁峰尘更少，三万顷、玉无边。

金盏倒垂莲。歌摇香雾鬟。任芙蓉、月转朱阑。天气已凉犹未冷，重九后、小春前。
至赵庄镇舍轿乘马二首
孔武仲（宋代）

淮康望夷门，驿舍犹六七。
我车嗟已劳，我马亦太逸。
朝来天色好，辉焕川上日。
郊原莽而苍，生意密如栉。
农飨颇顺适，书气更盈溢。
抠衣就鞍鞯，前引以一卒。
驰提历湾纡，林木荣棘栗。
豁然就平旷，天壤合为一。
稍过王务陂，陂长水波阔。
惊风摇澎湃，凫鸭语啾唧。
却思在江湖，双舻更轻疾。
川陆虽不同，吾心两无必。
匆匆背乡井，琐琐干禄秩。
功名未及试，行役甘于蜜。
安得摆羁牵，优游老蓬荜。
龙游八景·翠岩春雨
郑得彝（宋代）

雨急林花第几峰，层层岩翠沐嵌空。
回头万象皆生意，绿遍天涯造化功。
邻居遗汤沐浴
饶节（宋代）

都城甘水啬于酒，担头取饱得满缶。每忆江湖万松底，夜半酒醒挽石斗。

如今长卿不满喉，岂有温泉濯汗流。岑岑背若负芒刺，每向一饭怀千忧。

君家有井金作栏，辘轳可取不可殚。大奴分遗足一斛，洗我尘垢生羽翰。

人生生理易与耳，辍洗为君起长叹。
咏神京八景 其二 琼岛春阴
陈孚（元代）

一峰亭亭涌寒玉，露花不堕瑶草绿。珠楼千尺星汉间，天飙吹草笙韶曲。

万年枝上槲叶满，小鸾伥伥绕龙管。金根晓御翠华来，三十六宫碧云暖。
七夕
仇远（元代）

岁岁今宵乞巧楼，疏星如弈月如钩。
莫将寒信侵房屋，肯把閒情问女牛。
儿笑无书空曬腹，妇言有酒可浇愁。
鹊慵竟失河桥约，尽日喳喳古树头。
和李白浔阳紫极宫感秋
谢枋得（宋代）

雨歇月明松，天碧光入竹。
好怀一时开，乾坤清可掬。
相携尘外一，此乐岂我独。
扫开松上云，恐有鹤来宿。
爽气逼斗牛，何待蜀仙卜。
独怜天心劳，千岁几剥复。
沧海有红尘，不见虚舟覆。
问讯安期生，何年枣当熟。
念奴娇（次韵寄陆务观、韩无咎）
毛幵（宋代）

少年奇志，笑功名画虎，文章刻鹄。永夜漫漫悲昼短，难挽苍龙鹄烛。飞藿飘零，浮云迁变，过眼邮传速。昔人真意，眇然千载谁属。

犹喜二子当年，诸公籍甚，赏云和孤竹。翰墨流传知几许，遗响宫商相续。梦里京华，不须惊叹，春草年年绿。赤霄归去，更看奔电喷玉。
北郊劳农归路五十六言
魏了翁（宋代）

方春不及与劭农，十月郊行劳岁功。
因记旱云占晻溘，更愁霖雨曈曨。
田苗粒粒祈禳里，民命丝丝叹恨中。
忧国原丰虽我志，更须人事与天通。
永兴观
胡铨（宋代）

连云宿麦团碧浪，缀草落花成锦窠，
我来欲觅种桃者，猎猎空存庭下莎。
甘露寺北轩追和杜牧之韵
宗元鼎（清代）

独步回廊绕槛行，鸟啼花谢正关情。感深落月前朝笛，愁绝垂杨故国笙。

帆影东南连水气，梵音朝暮杂潮声。重来十载题诗客，依旧人间浪有名。
游九锁山·神仙隐迹
林景熙（宋代）

仙子浑无涉世劳。屐痕一尺寄孤高。
几人失脚风波裹，可是云根立得牢。
问渔父
黄庭坚（宋代）

白发丈人持竹竿，系船留我坐柴关。
偶然领会一谈胜，落日使人思故山。
寿范洁斋
吴泳（宋代）

忆昨薰风会面时，犹龙老子亶冲夷。
忠文晚节三年过，上相生辰十日迟。
内景两篇时点检，中庸一卷晓行持。
朝来泮水鸮音好，目注西山拟寿时。
蝶恋花（代送李状元）
邓肃（宋代）

执手长亭无一语。泪眼汪汪，滴下阳关句。牵马欲行还复住。春风吹断梨花雨。

海角三千千叠路。归侍玉皇，那复回头顾。旌旆已因风月驻。何妨醉过清明去。
寄谢李雪林
顾逢（宋代）

日本僧高谊，劳君序拙吟。
名虽传海外，价不及鸡林。
白发消豪气，青灯见苦心。
岂无钟子耳，但欠伯牙琴。
简黎生生时旅寓郡庠
胡寅（宋代）

雨多杖藜阻，室迩言少赊。
示病今如何，起居谅能佳。
小市禁宰割，每无鱼与蛙。
何以侑旅食，顷当羹苋茄。
在昔多贫师，况自接东家。
药物有所缺，谕我心莫遐。
明日能相遇，煮茗看荷花。
缑山子晋祠以下陪太尉钱相公游嵩山七章
梅尧臣（宋代）

王子居玉京，故山空寂寞。
犹闻朔月笙，尚想宾天鹤。
翠柏深古坛，丹霞留迥壑。
芝庭谁款扉，旌旗穿林薄。
次韵清修老墨梅新茗
方岳（宋代）

此诗合让简斋老，尽洗世间声色尘。
我更凿空难着语，蹇驴粗记雪桥春。
题画杂诗 其二
梅清（清代）

秋空漠漠晓岚清，落木萧萧野水平。愁向疏林停短棹，天边鸿雁最关情。
题惠麓复隐图二首 其二
孟棐（元代）

频年避地得生全，白发归来只自怜。栽树种田春雨后，试茶重煮惠山泉。
禅人并化主写真求赞
释正觉（宋代）

默守枯寒，心心见端。
瑠璃井秋光湛湛，珊瑚枝月影团团。
髑髅活兮，妄识沥乾。
如梦令·真个先生爱睡
朱敦儒（宋代）

真个先生爱睡。睡里百般滋味。转面又翻身，随意十方游戏。游戏。游戏。到了元无一事。
湖外寄处宾上人
裴说（唐代）

怪得意相亲，高携一轴新。能搜大雅句，不似小乘人。

岳麓擎枯桧，潇湘吐白蘋.他年遇同道，为我话风尘。
陵山
方信孺（宋代）

龟趺无处问行踪，惆怅连江荔子红。
铁铸崔嵬真大错，骊山铜柱久成空。
效孙皓尔汝歌
王歆之（南北朝）

昔为汝作臣，今与汝比肩。既不劝汝酒，亦不愿汝年。
题画
李日华（明代）

霜落蒹葭水国寒，浪花云影上渔竿。
画成未拟将人去，茶熟香温且自看。
南柯子·未悟千般有
侯善渊（元代）

未悟千般有，心开一物无。有无争觉顿清虚。混内倾阳，一点透灵乌。瑞气盘金鼎，祥烟玩玉壶。玉壶金鼎炼神珠。光灿流霞，冉冉上天吴。
韩尚书南涧公之从弟德文为东广常平上幕丙寅八月上旬护印迎 其二
曾丰（宋代）

白露一旬后，秋分三日前。幕中馀暇日，城上肆华筵。

卓立参天木，横陈扑地烟。主人非独答，客笔不如椽。
自咏
陆游（宋代）

钝似窗间十月蝇，淡如世外一孤僧。
心劳抚字虽亡补，笔判虚空却粗能。
厌见文书衔客袖，但思蔬水曲吾肱。
何时却宿云门寺，静听霜钟对佛灯。
云谷合记事目效俳体戏作三诗寄季通 其一
朱熹（宋代）

云关须早筑，基趾要坚牢。栽竹行教密，穿池岸欲高。

乘春移菡萏，带雪觅萧椮。更向关门外，疏泉斩乱蒿。
寄申伯胜三首 其二
刘昂霄（元代）

执版那能拜下风，世间礼数困英雄。狂歌醉舞人谁识，憔悴通泉郭代公。
次韵次卿鸣琴终日二绝 其一
周紫芝（宋代）

大音固自元无曲，绿绮何劳更著弦。此调最高人不会，未知今复为谁传。
导引 正隆六年六月驾幸南京林钟宫
佚名（宋代）

神宫壮丽，宫殿压蓬莱。向晓九门开。圣明天子初巡幸，遥驾六龙来。五云影里排仙仗，清跸绝尘埃。都人齐唱升平曲，更进万年杯。
送惠思笙人
王安石（宋代）

黄鹤抚四海，翻然落中州。
一听笙与镛，低回如有求。
飞鸣阿阁笙，好与凤皇游。
顾怜鲁东门，无事反悲愁。
岁晏忽惊矫，问胡不少留。
因知网罗外，犹有稻粱谋。
端午内中帖子词·皇后阁
王珪（宋代）

茧馆桑阴合，新丝已上机。
忧勤不知暑，亲织衮龙衣。
和谢吏部铁字韵三十四首·谢杨休三首
邓肃（宋代）

半夜丝簧纷养耳，舞袖香风散沉水。
高堂嬉笑坐生春，不诵式微惊游子。
孟公投辖虽知人，故乡千里儿曹嗔。
毅然竟把刀头舞，百日梦归今日真。
依前瘦马登高绝，未应却笑此行拙。
邑人脂膏子弗求，况是丘侯帽无铁。
忆弟二首
曾国藩（清代）

无端绕室思茫茫，明月当天万瓦霜。
可惜良宵空兀坐，遥怜诸弟在何方。
纷纷书帙谁能展，艳艳灯花有底忙？
出户独吟聊妄想，孤云断处是家乡。
青县旅寓度岁
毛振翧（清代）

永安城外一逢春，自笑年年作旅人。沧海麻姑空有约，瀛洲仙旅杳难亲。

即看冻水冰花解，又见河桥柳黛新。老马途谙休叹息，曾闻天语重劳臣。
南纪楼
冯杞（宋代）

岂忍轻离江汉州，去思日夜逐东流。
可怜南纪楼前路，常与邦人忆蔡侯。
歌
林自然（宋代）

访古老洞天，撞见神仙饮三杯。
复三杯，又三杯，
不觉醺醺醉。回头看人间，
身在青烟外。
蝶恋花（商调十二首之一）
赵令畤（宋代）

夫传奇者，唐元微之所述也。以不载于本集而出于小说，或疑其非是。今观其词，自非大手笔孰能与于此。至今士大夫极谈幽玄，访奇述异，无不举此以为美话。至于娼优女子，皆能调说大略。惜乎不被之以音律，故不能播之声乐，形之管弦。好事君子极饮肆欢之际，愿欲一听其说，或举其末而忘其本，或纪其略而不及终其篇，此吾曹之所共恨者也。今于暇日，详观其文，略其烦亵，分之为十章。每章之下，属之以词。或全摭其文，或止取其意。又别为一曲，载之传前，先叙前篇之义。调曰商调，曲名蝶恋花。句句言情，篇篇见意。奉劳歌伴，先定格调，后听芜词。
丽质仙娥生月殿。谪向人间，未免凡情乱。宋玉墙东流美盼。乱花深处曾相见。
密意浓欢方有便。不奈浮名，旋遣轻分散。最恨多才情太浅。等闲不念离人怨。
清明林下
郑伯玉（宋代）

游丝百尺飞到地，野蝶寻春有狂意。
一番轻雨洗梨花，啼出玉真无限泪。
老夫不入少年场，直向南轩亭午睡。
觉来历省梦中事，却忆邯鄣枕中记。
送黄从政宰晋江
苏颂（宋代）

泉山南望海之滨，家乐文儒里富仁。
弦诵多于邹鲁俗，绮罗不减蜀吴春。
怀章近辍枢廷杰，制锦重纡学馆人。
岂独光荣生邑里，须知美化浃瓯闽。
颂古
释昙华（宋代）

居士倒地，灵照扶起。
乞儿伎俩，讨甚巴鼻。
石夫人挽辞
韦骧（宋代）

有子任清时，夫人新拂衣。人生到此乐，天数奈相违。

壸肃风规在，奁閒粉泽微。云愁寒垄暮，何处是魂归。
同卢使君幼平郊外送阎侍御归台
皎然（唐代）

留饯飞旌驻，离亭草色间。柏台今上客，竹使旧朝班。

日落东西水，天寒远近山。古江分楚望，残柳入隋关。

恋阙心常积，回轩日不闲。芳辰倚门道，犹得及春还。
和人游嵩山十二题其一·公路涧
范仲淹（宋代）

嵩高发灵源，北望洛阳注。
清流引河汉，白气横云雾。
英雄惜此地，百万曾相距。
近代无战争，常人自来去。
送欧廷评仑山迁南工部 其三
戚继光（明代）

家传六一有遗风，昭代为郎意独雄。候雁北来新调好，文星南度大江空。
黄琬巧对
黄琬（两汉）

黄琬幼而慧。祖父琼，为魏郡太守。建和元年正月日食。京师不见而琼以状闻。太后诏问所食多少。琼思其对而未知所况。琬年七岁，在旁，曰：“何不言日食之余如月之初？”琼大惊，即以其言应诏，而深奇爱之。
塞垣春·四远天垂野
方千里（宋代）

四远天垂野。向晚景，雕鞍卸。吴蓝滴草，塞锦藏柳，风物堪画。对雨收雾霁初晴也。正陌上、烟光洒。听黄鹂、啼红树，短长音□如写。怀抱几多愁，年时趁、欢会幽雅。尽日足相思，奈春昼难夜。念征尘、满堆襟袖，那堪更、独游花阴下。一别鬓毛减，镜中霜满把。
点绛唇·有怀苏州
吴文英（宋代）

明月茫茫，夜来应照南桥路。梦游熟处。一枕啼秋雨。
可惜人生，不向吴城住。心期误。雁将秋去。天远青山暮。
息虑轩诗
饶节（宋代）

雨暗藤经屋，春深草到门。客来非问字，鹤老不乘轩。

花气翻诗思，松声撼醉魂。呼儿换香鼎，趺坐竟黄昏。
次和鹤客游鹁鸽峰
陆典（清代）

山到将穷处，高崖复陡开。沁泉幽磴滑，背石冻云颓。

庵僻僧难住，峰奇客每来。自惭无济胜，空有梦徘徊。
留山甫
舒岳祥（宋代）

新舂知麦味，旧债了邻赊。
借榻无鹃处，敲门有竹家。
韭苗香煮饼，菊脑和烹茶。
少驻还山屐，乌纱细雨斜。
云兴于山
苏洵（宋代）

云兴于山，霿霿为雾。
匪山不仁，天实不顾。
山川我享，为我百诉。
岂不畏天，哀此下土。
班班鸤鸠，谷谷晨号。
天乎未雨，余不告劳。
谁为山川，不如羽毛
乙未岁除二首
方回（元代）

五十五时官早休，即今七十复何求。
亦思稍为儿孙计，政恐深贻祖父羞。
岂不忆家良有说，偶然得酒更无忧。
诸公富贵新桃版，我是春前旧土牛。
山中楚辞 其一
高似孙（宋代）

山如罨如栖柔烟，鸟徘徊如翠如褰。荫松柏如牵丹泉，猿在上如鹤在前。

拍浮丘如延偓佺，话坎离如生坤乾。问山月如今何年，月得道如玄之玄。
杂兴四首
苏泂（宋代）

兰佩其如楚客悲，年年谁作感秋辞。
不应白骨苍苔后，更爱西风落叶时。
送王世赏云南提学
吴俨（明代）

归向沧洲近十春，始持宪节出风尘。干将可合埋藏久，薏苡何妨谤语频。

绝塞竞看金马客，雄词惊倒碧鸡神。他年宣室虚前席，应为苍生访旧臣。
秀远堂次赵德孺韵
李之仪（宋代）

爱山依山住，如山不少下。山中所有多，惟取不容舍。

烟云实交游，松竹乃保社。尚欠目所穷，披剪宁问槚。

廓然宇宙宽，信矣和无寡。隐隐彻四垂，万象入坯冶。

初疑彩间错，又若墨匀洒。造化非适然，一一类见假。

吾友端可人，韵胜不少野。更将桃李俱，参差移拱把。

时哉须自勉，岁月甚奔马。得难未易失，讵有长年者。

何妨倒载归，日日无虚斝。
蜜蜂
连文凤（宋代）

群居崖谷间，不食人间食。
春风百花场，来往无虚日。
采花酿为粮，仓廪自充实。
歘罹割裂殃，操戈穷入室。
何异误国人，腹剑而口蜜。
昭武太守王子文日举李贾严羽共观前辈一两家
戴复古（宋代）

曾向吟边问古人，诗家气象贵雄浑。
雕锼太过伤于巧，朴拙为宜怕近村。
入武夷寻一线天道中述事
徐渭（明代）

花落花开隔水津，栈梯茆屋总堪邻。扁舟若不寻归路，便是武陵深处人。
出榆关
刘著（宋代）

羽檄中原满，萍流四海间。
少时过桂岭，壮岁出榆关。
奇祸心如折，羁愁鬃巳斑。
楚纍千万亿，知有几人还。
吴门道中
孙觌（宋代）

小桥分路各西东，寂寂松窗半掩同。客梦悠扬残酒里，一池荷叶雨声中。
念奴娇·昔游未远
姜夔（宋代）

昔游未远，记湘皋闻瑟，澧浦捐褋。因觅孤山林处士，来踏梅根褋雪。獠女供花，伧儿行酒，卧看青门辙。一丘吾老，可怜情事空切。曾见海作桑田，仙人云表，笑汝真痴绝。说与依依王谢燕，应有凉风时节。越只青山，吴惟芳草，万古皆沈灭。绕枝三匝，白头歌尽明月。
梵安院
吴珩（宋代）

山腰小径细於绳，山鸟关关喜弄晴。
黄菊有情留客醉，白云无事伴人行。
野流合处堪分字，草药拈来欲问名。
回首渡头诗思逸，渔舟一笛晚风清。
梁木公索题园亭二首 其二 咏槐柳森中
黎遂球（明代）

五柳宅谁隐，三槐家本传。丝堪系游骑，叶每坐鸣蝉。

揉碧横烟径，摇金碎月天。不知琴卷处，只在水阑前。
江上留滞有作
释文珦（宋代）

寂寥谁与共，华发卧沧洲。
月照空堂夕，蛩吟坏壁秋。
故人稀问讯，远客易生愁。
安得如沙鸟，烟波任去留。
醉经楼八景 其七 林副使旧宅
唐伯元（明代）

林公旧地馆，桥畔草萋萋。百年歌舞地，閒在夕阳西。
题营丘山房
危素（元代）

太岳流芳裔，何年徙赣州。殊勋思尚父，作室表营丘。

故国兵戈后，空山草木秋。穆陵关北路，风雪近曾游。
词变 巴渝辞 其五 变本调
丁澎（清代）

舞衫红映醉颜酡。鼓棹女儿教渝歌。纱轻浣雨春潮弄。花桐刺落钗头凤。
登旷轩
刘过（宋代）

去春曾与客，携手过桥来。
寺阴松极美，坞深桃不开。
红尘万里去，白首一年回。
净洗旷轩眼，雪天间看梅。
春日田园杂兴
东湖散人（宋代）

物色天成画不如，东风又到野人庐。
蜜蜂辛苦供常课，科斗从横学古书。
小雨杏花村间酒，澹烟杨柳巷巾车。
汀洲水暖苄芽长，更卖扁舟伴老渔。
题慈云海上人泉石轩
夏原吉（明代）

我尝驾鹤游蓬山，颠崖绝璧穷跻攀。濯缨灵泉啖玉髓，振褐瑶石收金丹。

别来倏忽历年岁，泉石膏肓无妙剂。又从淮海逾钱塘，要看溪山豁胸次。

越中忽遇慈上人，号称云海超常伦。搆轩数楹傍岩谷，清泉奇石皆天真。

有时挹泉洗禅足，活活泉声漱凉玉。有时扫石移禅床，线线苔痕皱晴绿。

银蟾夜浴清辉生，上人皎皎禅心凝。碧云晓出白衣澹，上人冉冉禅身轻。

此泉岂与贪泉比，此石尤非钓石儗。泠泠不入许由瓢，凿凿难为孙楚齿。

汲来竹底烹龙团，白花浮光六月寒。琢之松窗陪兔颖，玄圭弄影三峰攒。

庐山一派飞千丈，窅渺谁能日相向。虎丘一片容千人，萧索何由坐其上。

是知上人居此轩，清泉奇石常在前。石能云兮泉能雨，上人清号宁虚传。

我将乘风周八极，未许长年坐此看泉石。愿言沛尔云海之慈波，润及天下均饶益。
与周适斋潮州过张龙山樊柳圃纳凉
陆深（明代）

明月谷阳水，长桥卧綵虹。绿杨风不动，人在镜光中。
偈倾一百六十九首
释智朋（宋代）

此大楼阁，无住无去。
此楼阁门，无开无闭。
作者同归，中劳弹指。
严十八郎中在郡日改制东南楼因名清辉未立标榜徵归郎署予既到郡性爱楼居宴游其间颇有幽致聊成十韵兼戏寄严
白居易（唐代）

严郎置兹楼，立名曰清辉。未及署花榜，遽徵还粉闱。

去来三四年，尘土登者稀。今春新太守，洒埽施帘帏。

院柳烟婀娜，檐花雪霏微。看山倚前户，待月阐东扉。

碧窗戛瑶瑟，朱阑飘舞衣。烧香卷幕坐，风燕双双飞。

君作不得住，我来幸因依。始知天地间，灵境有所归。
晚至灵峰 其一
周紫芝（宋代）

绿树千枝与万枝，灵峰寺里看杨梅。青山行尽且归去，红子熟时应再来。
问胡梅雪病并想山居之乐 其一
林弼（明代）

閒居赋就鹤书徵，结屋苍岑第几层。松酒山中何日熟，竹楼雨后共谁登。

忘形定有渔樵侣，淡况应如云水僧。屋角梅花无恙否，客来想已送迎能。
秋景 江动月移石
刘辰翁（宋代）

石是龙眠处，终无石可扛。未应江动月，自是月移江。

本似岷山雪，今为岭表泷。是谁惊兔杵，失却钓鱼矼。

投渚天为碎，蹲磻影忽双。桂轮无侧匿，眼眼似窥窗。
奉题少保张公曲阿别墅二首 其二
王寂（南北朝）

钟湖亭下水淙淙，绿野平泉未易双。十里藕花红步障，一轩松易碧油幢。

洛中独乐有司马，天下不名知曲江。纸尾欲烦贤宅相，雨蓑添我坐篷窗。
送刘仪先辈大名尉
司马光（宋代）

潭潭相府开，旌骑拥三台。
闻道廷中吏，无非天下才。
策名新振拔，把板尚低回。
勿为卑飞困，青冥尽此来。
读孟郊诗
李纲（宋代）

我读东野诗，因知东野心。穷愁不出门，戚戚较古今。

肠饥复号寒，冻折西床琴。寒苦吟亦苦，天光为沈阴。

退之乃诗豪，法度严已森。雄健日千里，光铓长万寻。

乃独喜东野，譬犹冠待簪。韩豪如春风，百卉开芳林。

郊穷如秋露，候虫寒自吟。韩如锵金石，中作韶濩音。

郊如击土鼓，淡薄意亦深。学韩如可乐，学郊愁日侵。

因歌遂成谣，聊以为诗箴。
读素问十六首 其七
方回（元代）

窭人冒杀气，感寒多两伤。贵者不其然，所患由高粱。

美石能发瘨，芳草能发狂。喜怒不中节，邂逅身亦亡。
雪中送李时馨
吴俨（明代）

岁暮天寒朔雪飞，故乡有客苦思归。据鞍不觉频呼酒，对灶何妨共燎衣。

路比山阴清绝似，人如东郭履全非。健翁久矣无消息，为问年来瘦与肥。
卜算子
吴兰修（清代）

绿剪一窗烟，夜漏如何许。碧月蒙蒙不到门，竹露听如雨。

独自出篱根，树影拖鞋去。一点萤灯隔水青，蛩作秋僧语。
吴少参续母武氏挽
林光（明代）

德门归配已愆期，四十孀居节未移。心贮夫君垂绝语，力扶儿辈未逢时。

悬灯机织秋虫怨，傍月砧敲极影欹。欲识龙章褒善意，虎头山下读遗碑。
赵妹自咸阳寄华州石缝山芋来作绝句二首
晁说之（宋代）

华州石缝无端芋，同谷斋中有恨翁。
卯诗调来家法在，蹔时不哭此途穷。
曾端伯自承移帅川口有怀风旨无便附信忽领教
曹勋（宋代）

好在曾夫子，宁知晤语期。
倚毗离楚日，鼓吹入夔时。
赤甲薰风近，黄堂淑景迟。
相望邈坤轴，空咏竹枝词。
山中玩物杂言十首
戴表元（宋代）

青橘霜露时，英英秀中园。
问讯讯居人，今岁朝不蕃。
云有孤儿来，手触枝上丸。
呜呼此义木，痛感在吾言。
病中感秋
杨万里（宋代）

病中一刻抵三秋，况见西风再树头。
老去能禁几回病，秋来不为别人愁。
书惟梦觉疑僧榻，竹户凉侵似客舟。
寿外康宁方是福，不然徒寿不须休。
满庭芳 其一 春寿太守
毕大节（宋代）

玉笋京华，紫荷香润，宴闲密侍西清。碧幢金节，仍尹凤皇城。

须西千龄庆遇，丹霄上、重叠恩荣。时多暇，湖山丽景，许酒乐升平。

新春。逢诞日，莺花渐好，初过烧灯。想笙歌丛里，醉赏瑶觥。

占尽人间福寿，行看取、稳赞机衡。貂蝉映，朱颜绿鬓，沙路马蹄轻。
新覆重茅诸君子以诗酒相贺赋谢 其一
区越（明代）

暂覆重茅傍竹阴，焉知来者不如今。百年事外机尤浅，二亩城如分过深。

绀碧数蛙衰老药，琼瑶满壁故人心。梧桐种得留栖凤，纵有高枝不作琴。
变竹枝词九首之五
贺铸（宋代）

西戍长回首，高城当夏口。
但闻竹枝歌，不见行吟叟。
柳枝词
汪莘（宋代）

缲出烟丝轻袅袅，扫成雪帚重垂垂。
风流举世无过柳，总合殷勤把一枝。
病中杂诗
刘荣嗣（明代）

种蔬聊学圃，断酒欲为僧。
抱病官如叶，资身杖倚藤。
通宵千里梦，四壁一篝灯。
念友增予愧，言归尚未能。
念奴娇 杨氏娣偕游玉龙泉
吴小姑（清代）

苍山一桁，过桥头古刹，此身如画。树罩小溪云淰淰，真向罗衫轻泻。

导路春婆，携笺小侄，兴会淋漓者。银涛喷涌，讶龙头欲变化。

正合涤笔冰池，泛觞石濑，任凤鞋游冶。新荷幽香通佛座，四面阴寒苔瓦。

半幅村墟，阖家行乐，添几重佳话。摹成粉本，后人情亦牵惹。
蒲涧山行宿景泰呈诸友人
李昴英（宋代）

蒲根采得汎金船，滴水岩前且地仟。
造物添支闲岁月，上恩不与好山川。
意行芳草迷丹灶，旋摘新芽拨涧泉。
欲雨还晴便登览，更消一宿白云巅。
寄陈履常
邢居实（宋代）

十年客京洛，衣袂多黄尘。所交尽才彦，唯子情相亲。

会合能几尽，欢乐何遽央。春风东北来，飘我西南翔。

骊驹已在门，白尽行且晚。停觞不能饮，将去更复返。

把腕捋髭须，悲啼类儿女。人生非鹿豕，安得常群聚。

朝别河上梁，暮涉关山道。匹马逐飞蓬，离恨如春草。

去去尽已远，行行泪横臆。昨尽同袍友，今朝异乡客。

来时城南陌，始见梅花白。回首汉江头，黄梅已堪摘。

杖策登高城，极目迥千里。落尽下青山，但见白云起。

远望岂当归，长歌涕如雨。归心如明月，幽梦过颍汝。

抱膝长相思，故人安可见。忽枉数行书，彷佛如对面。

纷纭辇毂下，冠盖争驰逐。吹嘘多贤豪，肯复念幽独。

空斋听夜雨，深竹闻子规。此情不可道，此心君讵知。
阮郎归
向滈（宋代）

湘南楼上好凭栏。西风吹鼻酸。宦游何处不惊湍。白鸥盟已寒。宦饮恨，废追欢。沈郎衣带宽。故人休放酒杯干。而今行路难。
哭诸故人，因寄元八
白居易（唐代）

昨日哭寝门，今日哭寝门。借问所哭谁，无非故交亲。

伟卿既长所，质夫亦幽沦。屈指数年世，收涕自思身。

彼皆少于我，先为泉下人。我今头半白，焉得身久存。

好狂元郎中，相识二十春。昔见君生子，今闻君抱孙。

存者尽老大，逝者已成尘。早晚升平宅，开眉一见君。
坡山别业
易训（明代）

荒山风味澹，颇惬野人居。素食荐薇蕨，高眠枕道书。

絺衣轻夏末，绛叶随晴初。久已辞车躅，门前草懒锄。
沁园春 其四 残腊里居写怀用尔斐韵柬孝峙
曹尔堪（清代）

数点孤梅，伴我余生，斜倚西风。喜主人归里，花如倩盼，群乌啼树，雨前却微濛。

春梦婆憨，祝鸡翁返，似胜东坡瘴海东。方鼾睡，耐半天霹雳，飞坠空中。

蓬山橐笔相从。今已作，人间亡是公。任峥嵘后辈，文章班马，清闲老友，丘壑夔龙。

锦字填词，素筝浊酒，廿载升沉了不同。他年约，拟共寻五岳，雪笠霜筇。
燕台二首 其一
聂夷中（唐代）

燕台累黄金，上欲招儒雅。贵得贤士来，更下于隗者。

自然乐毅徒，趋风走天下。何必驰凤书，旁求向林野。
和韩成章怀归四首 其四
张宁（明代）

漠漠晴川淡淡风，松舟桂楫路相通。莲歌未断渔歌起，妆点风光似越中。
林文忠赴戍伊犁道遇所亲绘像赠之曰吾老矣恐不能生入玉门聊当齿发还乡也拜观感赋
陈宝琛（清代）

读公奏议修公传，晚与编诗识性情。功罪信心休问世，死生许国独全名。

盟鸥勃海机宁息？养虎天山翼已成。尚有典型勤下拜，苍茫泪更向谁倾？
渡伊水
张耒（宋代）

双崖若争妍，秀色日相射。
游人夸水东，挥榜渡清泻。
潺潺溪边风，五月自潇洒。
中流望南北，河汉自天下。
嗟予水乡客，尘土困蹈藉。
江湖久怀归，无地税征驾。
临流动长想，照影久悲咤。
沧洲倘有归。功业付高谢。
登齐云楼
孔平仲（宋代）

登彼齐云楼，下视江州城。城前俯大江，流水与天平。

人烟疏复俯，渔舟纵复横。其下各有人，人各有所营。

意气充宇宙，机巧斗生狞。蠢然大块中，何异蚁虱蝇。

天地一何广，人物一何微。蛮氏与触氏，纷争谁是非。

就令有所得，究竟欲何为。所以达观人，事事弃置之。

登彼齐云楼，览世良可悲。不如饮美酒，浩歌醉言归。
留别曹能始 其四
徐熥（明代）

梦中忘却已分离，只解欢娱不解悲。半夜蓬窗惊觉后，始知相别已多时。
谢择梧律师惠竹杖
释智圆（宋代）

剪自幽岩侧，高僧忽见遗。
看云欹尽日，书雪握多时。
节冷虫微蠹，根闲藓暗滋。
旧山泉石在，归去赖扶持。
送僧归护国寺
章得象（宋代）

京尘拂尽一囊轻，归思飘然入杳冥。
五两风高飞榜急，八重山杳倚天青。
供花林鸟窥禅熟，闻呪潭龙起蛰醒。
他日可容攀社侣，篮与终待叩松扃。
漓之水
曾丰（宋代）

漓之水浮兮，粗资以汰。
漓之水激兮，顽资以淬。
漓之水清兮，垢资以洒。
漓之水润兮，槁资以溉。
淳化中朝会二十三首 其四 又六变。
郊庙朝会歌辞（宋代）

礼乐昭王业，寰区致太平。革车停北狩，云稼屡西成。

国有详延诏，乡闻讲诵声。日华融五色，遐迩仰文明。
韩子
王安石（宋代）

纷纷易尽百年身，举世何人识道真。
力去陈言夸末俗，可怜无补费精神。
金陵怀古四首 其三
李纲（宋代）

六代兴亡江上城，倦游还向此中行。龙蟠虎踞空形势，并废台中为战争。

云气霏霏春雨急，烟波渺渺暮潮平。商人不识前朝恨，短笛还为激烈声。
苍然亭
文天祥（宋代）

风打船头系夕阳，亭前老子旧胡床。青牛过去关山动，白鹤归来城郭荒。

忠节风流落尘土，英雄遗恨满沧浪。故园水月应无恙，江上新松几许长。
蜀州郑史君寄鸟觜茶，因以赠答八韵
薛能（唐代）

鸟觜撷浑牙，精灵胜镆铘。烹尝方带酒，滋味更无茶。

拒碾乾声细，撑封利颖斜。衔芦齐劲实，啄木聚菁华。

盐损添常诫，姜宜著更夸。得来抛道药，携去就僧家。

旋觉前瓯浅，还愁后信赊。千惭故人意，此惠敌丹砂。
雪霁过清溪题道士江野舟南馆 其一
萨都剌（元代）

孤舟横野水，门外雪晴初。白日莫放鹤，青溪閒钓鱼。
蒋陵儿
孙蕡（明代）

蒋陵健儿身手捷，青年好游仍好侠。锦衣绣帽彩丝囊，绿鬓葱好映朱颊。

春风二月蒋陵西，柳暗秦淮花满堤。窈袅金鞍摇日出，轻盈紫陌踏花嘶。

佳人纨扇和诗赠，上客金瓶带酒携。上客留连正及时，佳人妙舞斗腰肢。

舞回璧月当空见，歌罢杨花似雪飞。杨花似雪纷纷落，酣醉人前誇浪谑。

自然不分揖金张，况肯低头拜卫霍。意气由来凌七贵，豪华岂必资三略。

五侯宅里听啼莺，廷尉门前弹罗雀。扬雄寂寞掩柴扉，草得《玄》成鬓若丝。

岁岁年年书阁底，惟应羡杀蒋陵儿。
集李绝句十八首 其十 登泗水亭
程敏政（明代）

青山行尽入红尘，古木亭边夜向晨。书未隔年难得报，我来登望倍凝神。
谢子安之江右求葬师 其一
黄镇成（元代）

千里间关觅葬师，青山多在白云西。秋风满道吹红叶，何处逢人问楚溪。
过浑源留别田仲祥同知节使
朱自牧（元代）

金台前梦杳无踪，一阻云山莫计重。
双鲤附书常不达，两萍浮海偶相逢。
燕南落日车分辙，代北春风酒满钟。
明日去留牵世务，灯前谈笑且从容。
奉和幸新丰温泉宫应制
武平一（唐代）

秦王登碣石，周后袭昆仑。何必在遐远，方称万宇尊。

我皇顺时豫，星驾动轩辕。雄戟交驰道，清笳度国门。

回舆长乐观，校猎上林园。行漏移三象，连营总八屯。

旌摇鹦鹉谷，骑转凤凰原。绝壁苍苔古，灵泉碧溜温。

参差开水殿，窈窕敞岩轩。丰邑模犹在，骊宫迹尚存。

烟松衔翠幄，雪径绕花源。侍从推玄草，文章召虎贲。

深仁浃夷夏，洪造溢乾坤。谬忝王枚列，多惭雨露恩。
蝶 其一
杨公远（宋代）

磔索银须细，翩翩粉翅柔。百花巡已遍，入梦戏庄周。
冬日閒居遣兴十首 其二
李纲（宋代）

飘泊向江城，山居境过清。霜深犹竹色，风劲更松声。

且尽杯中物，何须身后名。拥炉孤笑处，寒夜又三更。
越中怀古
魏庭坚（宋代）

句无亭下驻骖騑，鉴水寒光照客衣。
绑翠鄂君舟上去，浣纱西子网中归。
禹祠草树空春色，秦望风烟半夕晖。
王谢胜游何处问，茂林修竹尚依依。
赋得钜野泽送宋显夫佥事之南山
余阙（元代）

堤上柳沈沈，春蒲泛渚禽。济田东汇阔，汶水北流深。

落日依中沚，浮云积太阴。微茫看不尽，浑似别时心。
次韵季共月夜见怀竹坡用子绍韵 其九
周紫芝（宋代）

蕴石知公似荆玉，谁作玙璠荐王屋。白髯应笑虎头痴，青衫谩把鱼须竹。